د ټولګټو چارو وزارت ویاند محمد اشرف حق شناس ویلي چې، د خواف - هرات د رېل پټلۍ د لومړي فاز د څلورمې برخې رغنیزې چارې ۸۰ سلنه مخته تللې دي. حق‌شناس ویلي چې، د خواف - هرات د رېل پټلۍ د لومړي فاز څلورمه برخه ۲۴ کیلومټره اوږدوالی لري او د هرات له غوریان او زنده‌جان ولسوالیو څخه تېرېږي. د خواف - هرات رېل پټلۍ یوه له مهمو ریلي لارو ده چې، د ایران خواف ښار له هرات سره نښلوي. د حق‌شناس په خبره، دغه رېلي لار د منځنۍ اسیا هېوادونو او اروپا ته د سوداګریزو توکو په لېږد او صادارتو کې ارزښتناک رول لري.